
Számlával, vagy számla nélkül?

A számlázás minden gazdálkodás életében centralizált szerepet tölt be. A sikeres vállalkozás velejárója, hogy az értékesített termékekről, szolgáltatásokról számlát köteles kiállítani, ezáltal a számlázás szerves része a vállalkozási tevékenységnek, ebből következően ezt a résztevékenységet ugyanolyan hatékonysággal kell megszervezni, mint a vállalkozás többi munkafolyamatát.
A számláknak tartalmi és formai szempontból különböző előírásoknak kell megfelelniük. Részletes szabályokat az általános forgalmi adóról szóló 2007. évi CXXVII. törvény, a 2000. évi C. törvény a számvitelről, valamint az e törvények felhatalmazása alapján kiadott rendeletek tartalmaznak. Ezeken felül a számlázás elengedhetetlen feltétele, hogy mind a nyomdai előállítású számláknak (számlatömböknek), mind a számítógépes számlázó programnak adóigazgatási azonosításra alkalmasnak és az adóhatóság által engedélyezettnek kell lenniük.
Dolgozatunk és így a kutatásunk célja annak a bemutatása, hogy hogyan is kell számlázni, ugyanis a számla az áfa rendszerében megkülönbözetett jelentőséggel bír: csak és kizárólag szabályos és hiteles számla alapján lehet az áfát levonásba helyezni. Nem kérdés tehát, hogy a vállalkozás számára elengedhetetlen tisztában lenni a számlázás alapvető szabályaival. Ha valaki a jogszabályokban előírt bizonylatok kiállítását elmulasztja, vagy a bizonylatokat az előírásoktól eltérően állítja ki, az adóhivatal 500 ezer forintig terjedő mulasztási bírsággal sújthatja.
Mindezeket figyelembe véve a dolgozatban többek között bemutatjuk a számla kötelező tartalmi elemeit, a kibocsátására és teljesítésére vonatkozó előírásokat. A Számviteli törvényben szintén fellelhetőek számlákkal kapcsolatos szabályozások, így ezeket is ismertetjük. Mivel a számlák a Számviteli törvény szerint számviteli bizonylatként funkcionálnak, ezért bemutatjuk a számviteli bizonylatokkal kapcsolatos törvényi rendeleteket, előírásokat is. A számlázás történhet külföldre és belföldre egyaránt, ezért mindkét esetben bemutatjuk, hogy hogyan történik a számlázás adómentes tevékenység, egyenes, valamint fordított adózás tekintetében. Egyaránt ismertetjük a különbségeket és az egyezőségeket.
Természetesen az elméleti háttér mellett a gyakorlati alkalmazás is hangsúlyos szerepet kap a dolgozatunkban, így néhány érdekes számlázási probléma bemutatásával is igyekszünk az érdeklődők figyelmét felkelteni.



